聞蘇大養直同李子充遊雲居作此詩招之
作者：李彭
朝代：宋

paragraphs: 人心各如面，石交定難逢。
吾觀蘇夫子，真有古人風。
自開蔣生徑，日望求羊蹤。
乃攜李長吉，上我歐岌峰。
羌山落君手，稍欲吞附庸。
練練峰上雲，蕭蕭巖際松。
想當岸綸巾，嘯傲驚歸鴻。
我有浣花竹，隔林聞曙鐘。
幽禽發佳響，亦足披心胸。
何當小休轡，一尊聊此同。